הארי פוטר וגביע האש

רצח פרנק ברייס

הסיפור מתחיל בבית רידל, חמישים שנים לפני זמן הסיפור, כאשר טום ואנדרולו רידל הצעיר (לורד וולדמורט לעתיד) רוצח את אביו, טום רידל, ואת סבו וסבתו, הורי אביו, שכולם היו מוגלגים. הסיפור חוזר להווה בו וולדמורט חוזר לבית אביו עם זנב תולע (פיטר פטיגרו) ומשוחח איתו על תוכניותיו להרוג את הארי ועל מעשיו לברטה ג'ורקינס. במשך שיחתם מצותת מאחורי דלת החדר מוגל בשם פרנק ברייס, גנן הבית, אך חשאיותו מופרת כאשר נגיני, נחשית המחמד של וולדמורט, עוברת בפתח. נגיני מספרת על כך לאדונה הלחשנן, אשר מזמין את פרנק פנימה ורוצח אותו. באותה העת, במרחק של שלוש מאות קילומטרים מתעורר הארי פוטר בבהלה לאחר שראה את כל המתרחש בחלומו.

משחק הגמר העולמי בקווידיץ'

העלילה חוזרת לדרך פריווט בביקור פתע רועש של הוויזלים בבית הדרסלים.
הוויזלים לוקחים את הארי אליהם הביתה בעזרת אבקת פלו.
בבית הוויזלים הוא נפגש גם עם ידידתו הרמיוני גריינג'ר שלא באה לקחת אותו מבית הדרסלים יחד עם שאר בני משפחת וויזלי, ולראשונה הוא פוגש את ביל וצ'ארלי, שני אחיו הבוגרים של רון. מהמחילה הולכים הארי, הוויזלים והרמיוני לגמר אליפות העולם בקווידיץ', שם הם נקלעים להתפרצות של אוכלי מוות, שפגעו בבעל האצטדיון המוגלגי ומשפחתו. שרביטו של הארי נלקח מכיסו, ולפתע מופיע בשמיים האות האפל, הסימן של וולדמורט, ואוכלי המוות בורחים. כששרביטו של הארי נמצא, מתגלה שהשרביט הזה הוא שהזמין את האות האפל. (אך הזימון היה מעשה של אחד מאוכלי המוות שגנב להארי את השרביט).

טורניר הקוסמים המשולש

הארי חוזר לבית הספר, שם ילמד אותם הילאי בשם עין הזעם מודי התגוננות מפני כוחות האופל.
בהוגוורטס, נערך הטורניר עתיק היומין - "טורניר הקוסמים המשולש".

טורניר הקוסמים המשולש הוא טורניר אשר בו מתחרים שלושה מתחרים, מבתי ספר שונים (הוגוורטס, בובאטון ודורמשטרנג) ועליהם לעבור 3 משימות מכשילות, בלתי-ידועות מראש, שבהן המתחרים עושים ביצוע והשופטים נותנים להם ניקוד על הביצוע. היות שהמשימות עלולות להוביל למותם, וכן בגלל תקלות שהיו בטורנירים קודמים, הוחלט לאפשר השתתפות מגיל 17 בלבד, ורמת הבטיחות גברה. בחירת המתחרים מתבצעת על ידי גביע האש: מכניסים לתוכו פתק עם השם ושם בית הספר וצריך לעבור את קוו הגיל הנמתח סביבו.
אך קרה מקרה מוזר, מהגביע שהוציא את השמות של המשתתפים בתחרות: פלר דלאקור מבובאטון, סדריק דיגורי מהוגוורטס (בית הפלפאף) וויקטור קרום מדורמשטרנג, יצא פתק נוסף - ושמו של הארי פוטר נכתב עליו. אף שהוחלט לא לשתף בטורניר תלמידים צעירים, אומר קראוץ' (האחראי מטעם משרד הקסמים) כי אין זו אלא מגבלת בטיחות ומאחר ששמו של הארי יצא מהגביע הוא ישתתף בתחרות וימלא אחר המשימות.
שלוש המשימות בהתחלה לא ידועות ועל המתחרים לנסות להסתגל. רוב התלמידים בהוגוורטס בטוחים שהארי הכניס את שמו לגביע ובזים לו. הארי מתיידד עם סדריק ומגלה לו שבמשימה הראשונה המתחרים יצטרכו להלחם בדרקונים, לאחר שהאגריד גילה לו זאת. סדריק, מצדו, משיב להארי טובה ונותן לו רמז על המשימה השנייה, שבה על המתמודדים להשיב אדם היקר להם ממעמקי האגם. בסוף המשימה השנייה הארי היה תיקו עם סדריק בניקוד.

שובו של וולדמורט

בסיומה של המשימה השלישית הארי וסדריק מגיעים לגביע יחדיו ומחליטים לקחת אותו ביחד בגלל שכל אחד מהם עזר לשני במהלך המשימות, מתברר שהגביע היה מפתח-מעבר ושניהם משוגרים לבית קברות, בו ממתינים הלורד וולדמורט ומשרתו פיטר פטיגרו. פטיגרו רוצח את סדריק בעזרת קללת אבדה קדברה וקושר את הארי. בעזרת שיקוי, עצם מקבר אביו של וולדמורט הנמצא בבית הקברות, דמו של הארי וידו הימנית הכרותה של פטיגרו, חוזר וולדמורט לחיים בצורתו השלמה ומזמן את אוכלי המוות.
הוא כועס על אייברי, שטען להגנתו בזמנו שאולץ על ידי קללת אימפריוס. הוא סלח ללוציוס מאלפוי, וולדן מקנייר, קראב, גויל, ונוט. הוא שיבח את שלושת הלסטרנג'ים שבאזקבאן, והזכיר שלושה אוכלי מוות שנהרגו תחת פיקודו (כנראה רוזייר, ווילקס ורגולוס), אחד שהיה "מוג לב מכדי לחזור... הוא ישלם על כך"  , אחד ש"כנראה נטש אותי לנצח... הוא ייהרג, כמובן" ואחד שנותר משרתו הנאמן ביותר, ונמצא כעת בהוגוורטס. לקהל הנוכחים הוא מספר לאוכלי המוות את קורותיו מאז היעלמותו, מסע ההישרדות שלו, וכיצד הנסיבות הובילו אותו למצוא את זנב-תולע, את ברטה ג'ורקינס שאולצה בעינויים למסור מידע על הטורניר ממשרד הקסמים, ועל פעילותו של אוכל המוות הנאמן בהוגוורטס שהביא אליו את הארי.
וולדמורט מציין כי הוא התכוון להשתמש בדמו של אויבו המושבע, הארי פוטר, כדי להפוך לחסין מכל, ולפגוע בו מבלי להפגע בעצמו (כפי שקרה בספר הראשון). הוא מוכיח זאת באמצעות כך שהוא מענה את הארי בעזרת קללת קרושיאטוס.
וולדמורט פונה לחסל את הארי, אבל נותן לו הזדמנות להלחם "בדומה לאביו". הארי וולדמורט נלחמים זה בזה, אך כאשר נלחמים מתחברים השרביטים של הארי ווולדמורט ומן החיבור הזה יצאו הדים, מעין ישויות רוחניות של קרבנותיו האחרונים של וולדמורט: סדריק המבקש מהארי להחזיר את גופתו, ברטה ג'ורקינס ופרנק ברייס שמעודדים אותו, והוריו. הדי קורבנותיו מסיחים את דעתו של וולדמורט והארי מצליח לחמוק ולחזור להוגוורטס יחד עם גופתו של סדריק דיגורי.

סוף השנה בהוגוורטס

עין הזעם מודי לוקח את הארי למשרדו ומגלה לו שהוא בעצם קראוץ' הבן (אוכל מוות שברח מאזקבאן), ובעזרת שיקוי פולימיצי התחזה כל השנה למודי. קראוץ' מגלה לו גם שהוא הכניס את שמו של הארי לגביע האש ועזר לו במשימות, כדי להוביל אותו לוולדמורט. לפני שקראוץ' מספיק להרוג את הארי, דמבלדור מגיע ומציל אותו, ויחד עם מינרווה מקגונגל, סנייפ וסיריוס בלאק הם מתחקרים אותו תחת השפעת שיקוי ה"וריטסרום", שיקוי שגורם לשותה אותו לדבר רק אמת. לפני שהם מספיקים להסגיר אותן למשרד הקסמים, הם שולחים מצידם סוהרסנים כדי לשאוב את נשמתו. שר הקסמים, קורנליוס פאדג', מסרב להאמין שוולדמורט חזר, ועוזב את הטירה לאחר ריב עם דמבלדור.
הרמיוני מגלה כי ריטה סקיטר, עיתונאית שסיקרה את הטורניר תוך השמצת אנשי הוגוורטס, היא אנימאגית לא-רשומה ויכולה להפוך לחיפושית, וכך יכולה הייתה לצותת להארי, הרמיוני סוחטת אותה להפסיק או שתדווח עליה למשרד הקסמים, תוך שהיא לוכדת אותה בצנצנת.